Broj: 711-I-1860-P-212-19/21-14-12

Zagreb, 27. kolovoza 2021.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave podnesene protiv dužnosnika Ivana Mijandrušića, općinskog načelnika Općine Gračišće do 6. lipnja 2021.g.,** na 139. sjednici, održanoj 27. kolovoza 2021., donosi sljedeću

**ODLUKU**

**Utvrđuje se da u postupku protiv dužnosnika Ivana Mijandrušića, općinskog načelnika Općine Gračišće do 6. lipnja 2021.g., nije bilo moguće utvrditi je li i na koji način dužnosnik Ivan Mijandrušić službeno vozilo Općine Gračišće koristio u privatne svrhe, odnosno je li ga koristio isključivo za službene potrebe s obzirom na nepravilno i neuredno vođenje evidencije, u velikoj većini putnih radnih listova, u razdoblju od 2011. do 2019., te slijedom navedenog nije utvrđena povreda članka 7. stavka 1. podstavka c) ZSSI-a.**

Obrazloženje

Povjerenstvo je na 115. sjednici održanoj 12. veljače 2021. pokrenulo postupak za odlučivanje o sukobu interesa protiv dužnosnika Ivana Mijandrušića, općinskog načelnika Općine Gračišće, zbog moguće povrede članka 7. točke c) ZSSI-a, koja proizlazi iz propusta dužnosnika da se pridržava odredbi članka 5. Pravilnika o korištenju službenog vozila (klasa: 340-01/13-01/04, urbroj: 2163/02-01-01-13-1) od 29. svibnja 2013., te činjenice da je nepravilnim vođenjem putnih radnih listova potencijalno omogućio korištenje službenog vozila i izvan potreba Općine, čime je zlouporabio svoja posebna prava koja ima kao dužnosnik.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika utvrđeno je da je dužnosnik Ivan Mijandrušić obnašao dužnosti općinskog načelnika Općine Gračišće u mandatu 2013. – 2017. te da je istu dužnost obnašao od 29. svibnja 2017. do 6. lipnja 2021.g. slijedom čega je bio obvezan postupati sukladno odredbama ZSSI-a.

Povjerenstvo je 30. srpnja 2019. i i 22. srpnja 2019. zaprimilo neanonimne prijave o mogućem sukobu interesa dužnosnika, a koje su zaprimljene u Povjerenstvu pod brojem 711-I-2422-P-212/19-01-5 i 711-I-2674-P-212/19-02-5, a povodom kojih je otvoren predmet P-212/19.

U predmetnoj prijavi broj 711-I-2422-P-212/19-01-5 se u bitnome navodi korištenje službenog vozila Općine Gračišće Citroen C5, crne boje, registracije PU 5555-OG za privatne potrebe općinskog načelnika Ivana Mijandrušića za razdoblje od 2012. do 2019., gdje sa službenim putnim nalozima ne može pokriti ni 10% napravljene kilometraže vozila koja na godišnjoj razini iznosi između 25.000 i 32.000 kilometara, a uz to nema niti jednog izvještaja uz putne naloge kojim bi pravdao svoja putovanja.

Sukladno putnim nalozima dobivenim od Općine Gračišće za razdoblje od siječnja 2012. do svibnja 2017., podnositelj navodi da je s krajem 2016. (odnosno u vremenskom razdoblju od preko 7 godina), službeno vozilo općine Gračišće napravilo 220.170 km, što daje prosjek od čak 30.000 kilometara godišnje, odnosno preko 80 kilometra po svakom danu u godini.

Uz prijavu dostavljene su preslike putnih naloga općine Gračišće od početka 2012. do kraja 2016. i ukupno ih je 310. Podnositelj navodi da niti jedan nema izvještaj uz putni nalog koji bi pravdao korištenje službenog vozila, odnosno obrazloženje putovanja, zatim da u njih 224 nije naveden pravac kretanja vozila, a od preostalih 86 gdje je naveden pravac kretanja vozila uočljivo je da se broj napravljenih kilometara u putnim nalozima u prosjeku uvećavao za gotovo 10 puta u odnosu na broj kilometara koje navedena povratna relacija na putnom nalogu ima.

Povjerenstvo je 1. kolovoza 2019. zaprimilo dopunu prijave koja je zaprimljena pod brojem 711-I-2810-P-212/19-03-5, a u kojoj podnositelj u bitnome upućuje na 35 putnih naloga službenog vozila općine Gračišće od 1. lipnja 2017. do 31. prosinca 2018., te da je:

- na svih 35 putnih naloga kao vozač, tj. korisnik službenog vozila općine Gračišće (crni Citroen C5, reg. oznaka PU-5555-OG) naveden državni dužnosnik, načelnik općine Gračišće Ivan Mijandrušić,

- da niti na jednom od 35 putnih naloga nije napisan pravac kretanja vozila,

- uspoređujući pisane kilometre, tj. stanje brojila kilometara na službenom vozilu općine Gračišće na prvom dostavljenom putnom nalogu (1. lipnja 2017.) i zadnjem dostavljenom putnom nalogu (24. prosinca 2018.), da je u navedenom razdoblju napravljeno 44.327 kilometara, što daje prosjek od 1.266 kilometara po jednom putnom nalogu,

- da razlika kilometara između dva susjedna putna naloga zna biti i preko 2.000 kilometara,

- da nije dostavljen niti jedan zatraženi izvještaj uz putni nalog kojim bi državni dužnosnik Ivan Mijandrušić pravdao svoja putovanja sa službenim vozilom općine Gračišće,

- da na jednom putnom nalogu znaju biti po dva, tri, čak i četiri punjenja goriva službenog vozila,

- da je državni dužnosnik Ivan Mijandrušić u dostavljenih 35 putnih naloga upisao 52 punjenja goriva, gdje je ukupni iznos litara natočenih u službeno vozilo općine Gračišće 3.426 litara.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 7. c) ZSSI-a propisano je kako je dužnosnicima zabranjeno zloporabiti posebna prava koja proizlaze ili su potrebna za obnašanje dužnosti.

Na zahtjev Povjerenstva, Općina Gračišće se dopisom KLASA: 052-01/19-01/07, URBROJ: 2163/02-01-01-19-2, a vezano za upit koji se odnosi na službeno vozilo u vlasništvu Općine Gračišće od 27.10.2014., Citroen C5 registracijske oznake PU5555OG, 2009. godišta, očitovala da je isti automobil korišten kao službeno vozilo od 13.10.2009. nabavom putem financijskog leasinga.

Službeno osobno vozilo za službene potrebe mogu koristiti načelnik i zamjenik načelnika kao dužnosnici Općine, predsjednik i potpredsjednici Općinskog vijeća, službenici i namještenici JUO-a, a samo iznimno treće osobe i to na osnovi posebnog odobrenja načelnika, navodi se u dopisu.

Nadalje se navodi da pravo na korištenje službenog osobnog vozila 24 sata dnevno ima samo načelnik Općine Gračišće, a korisnici vozila o korištenju službenog vozila vode evidenciju o izvršenim radnjama i prijeđenim kilometrima na utvrđenom obrascu putnog radnog lista kojim je zaduženo vozilo.

Osoba ovlaštena za ispunjavanje putnog radnog lista je načelnik Općine Gračišće, a osobe zadužene za primanje i čuvanje putnih listova su službenici zaposleni u Jedinstvenom upravnom odjelu Općine Gračišće. Nadalje ističe kako je 29.05.2013. donesen Pravilnik o korištenju službenog vozila (Službene novine Grada Pazina broj 12/2013).

Na kraju dodaje da se gorivo plaća bankovnom karticom, cestarine se plaćaju pretplatom na ENC uređaj, parking se plaća mobitelom, karticom ili gotovinom ovisno o dostupnim, mogućnostima plaćanja; pranje vozila se plaća uplatom na račun, karticom ili gotovinom ovisno o dostupnim mogućnostima plaćanja; troškovi vezani uz servis kod ovlaštenog servisera plaćaju se na temelju dostavljenog računa, a troškovi tehničkog pregleda virmanom.

Uvidom u Pravilnik o korištenju službenog vozila (KLASA: 340-01/13-01/04, URBROJ: 2163/02-01-01-13-1, dalje u tekstu: Pravilnik) od 29. svibnja 2013., donesenog na temelju članka 48. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05, 109/07, 125/08, 36/09, 150/11, 144/12. i 19/13.), utvrđeno je da je navedeni Pravilnik donio općinski načelnik Ivan Mijandrušić. Pravilnikom je propisano da pravo na korištenje službenog osobnog vozila 24 sata dnevno ima samo načelnik Općine Gračišće. Člankom 5. Pravilnika propisano je da su korisnici dužni o korištenju službenog vozila voditi evidenciju o izvršenim radnjama i prijeđenim kilometrima na utvrđenom obrascu putnog naloga ili putnog radnog lista kojim je zaduženo vozilo, a kojeg izdaje administrativno-računovodstveni referent u Jedinstvenom upravnom odjelu.

Istim je člankom propisano da putni nalog i putni radni list sadrži:

- datum izdavanja,

- ime i prezime osobe koja koristi službeno vozilo,

- relaciju putovanja,

- svrhu putovanja,

- datum kretanja i povratka s puta,

- početna i završna kilometraža,

- podatke o oštećenjima i nedostacima na vozilu ako ih uoči,

- potpis ovlaštene osobe i pečat.

Po završetku korištenja službenog vozila korisnik je dužan popunjeni putni nalog ili putni radni list dostaviti administrativno- računovodstvenom referentu Jedinstvenog upravnog odjela.

Člankom 6. Pravilnika propisano je da administrativno-tehničke poslove, odnosno evidenciju i kontrolu korištenja službenih vozila, vodi administrativno- računovodstveni referent, dok brigu o redovnom održavanju i tehničkoj ispravnosti službenog osobnog vozila vodi načelnik.

Poslovima iz stavka 1. ovoga članka smatraju se:

- moguće osiguranje kreditnih kartica za plaćanje goriva,

- vođenje mjesečne evidencije o prijeđenoj kilometraži svakog vozila i utrošku goriva,

- vođenje brige o tehničkom pregledu vozila, redovnom servisiranju i popravcima, odnosno održavanju njihove ispravnosti.

Korisnici službenog vozila dužni su u slučaju prometne nezgode ili oštećenja automobila kao i u slučaju kvara na automobilu odmah o tome obavijestiti osobe iz stavka 1. ovog članka, te pročelnika ili načelnika.

Na daljnji zahtjev Povjerenstva Općina Gračišće je dopisom KLASA: 052-01/19-01/07, URBROJ: 2163/02-01-01-19-4 dostavila sve putne radne listove od ožujka 2011. do listopada 2019. koji se odnose na službeno vozilo Općine Gračišće.

Uvidom u sve putne radne listove utvrđeno je kako je u velikoj većini dužnosnik Ivan Mijandrušić postupao na način da je sam sebi odobravao korištenje službenog automobila, sam je ispunjavao putne radne listove, potpisivao ih i ovjeravao pečatom (u nekim slučajevima pečatom općinskog načelnika, a u nekim slučajevima pečatom Jedinistvenog upravnog odjela) pri čemu nije poštivao odredbe Pravilnika o korištenju službenog vozila koji je on kao općinski načelnik Općine Gračišće donio.

Općina Gračišće se dopisom KLASA: 052-01/19-01/07, URBROJ: 2163/02-01-01-21-6 očitovala da općinski načelnik ima pravo na korištenje službenog osobnog vozila 24 sata dnevno u službene svrhe, s obzirom da se obavljanje dužnosti ne može vezivati uz rad u određenom radnom vremenu, jer sama priroda obavljanja dužnosti podrazumijeva rad i djelovanje dužnosnika neovisno o satnici, odnosno vremenu u kojem će obavljati dužnost, a nikako rad u točno određeno radno vrijeme, kao i da nema zabilježenih situacija korištenja službenog vozila izvan službenih potreba. Pritom se napominje da Povjerenstvo, sukladno prethodno navedenom dopisu, nije bilo u mogućnosti iz cjelokupne prikupljene dokumentacije od strane općine Gračišće (svi dostavljeni putni radni listovi u razdoblju od 2011. do 2019.) utvrditi je li se prilikom svakog putovanja navedenog u putnim radnim listovima radilo o službenim potrebama korisnika službenog automobila ili se radilo o putovanju izvan službenih potreba jer u većini slučajeva nije navedena svrha putovanja

Temeljem svega navedenog, Povjerenstvo je Odlukom od 12. veljače 2021. pokrenulo postupak protiv dužnosnika Ivana Mijandrušića, općinskog načelnika Općine Gračišće, zbog moguće povrede članka 7. točke c) ZSSI-a, koja proizlazi iz propusta dužnosnika da se pridržava odredbi članka 5. Pravilnika o korištenju službenog vozila (klasa: 340-01/13-01/04, urbroj: 2163/02-01-01-13-1) od 29. svibnja 2013., te činjenice da je nepravilnim vođenjem putnih radnih listova potencijalno omogućio korištenje službenog vozila i izvan potreba Općine, čime je zlouporabio svoja posebna prava koja ima kao dužnosnik.

U svom očitovanju na Odluku o pokretanju postupka koje je podnio 19. srpnja 2021. dužnosnik navodi kako je netočan navod da se nisu uredno vodili putni radni listovi te da se nisu navodile destinacije ni razlozi putovanja. Naime, putni radni list za vozilo vodio se na način da se na prvu stranicu putnog radnog lista navelo početno mjesto vožnje te su na drugoj stranici navođeni datumi korištenja vozila, mjesta odlazaka vozilom te razlog vožnje. Kada bi se popunila druga stranica putnog radnog lista, krenuo bi se upisivati novi putni radni list, na kojem bi se navela kilometraža i mjesto početka vožnje. Dakle, evidentirane su sve vožnje i mjesta i razlozi pojedine vožnje. Na taj način jedan putni radni list je obuhvaćao više dana i više relacija, što rezultira time da je na jednom putnom radnom listu evidentirano više punjenja goriva, navodi dužnosnik.

Ističe kako prijavitelji gore navedeno ili nisu razumjeli ili nisu željeli razumjeti sadržaj i način upisivanja putnih radnih listova pa su podnijeli prijavu kao da se ne evidentiraju vožnje, da se po putnom listu u prosjeku pokriva velika kilometraža i sl., što nije točno. Navodi da putni radni list postoji u obliku knjige, koja se stalno nalazi u vozilu, kako bi se moglo prilikom svake eventualne kontrole dokazati osnovanost korištenja službenog vozila. Ističe kako je Općinskom odlukom službeno vozilo dodijeljeno na korištenje na 24 sata te da nije moguće da se u svakom trenutku putni radni nalog dostavlja na potpis u Jedinstveni upravni odjel. Što se tiče putnog naloga, njega ispunjava samo u slučajevima kada se isplaćuje neka naknada sa službenog puta, ukoliko nema isplate naknade, putni nalog se ne ispunjava, već samo i isključivo putni radni list. Ističe da službeno vozilo Općine Gračišće nije nikad koristio za osobne potrebe ili iz osobnih razloga, a moguće da je do takvih zaključaka od strane prijavitelja došlo iz razloga što je u jednom razdoblju i osobno imao vozilo Citroen C5. Sve račune koje je imao tijekom korištenja, servisiranja i tehničkog pregleda službenog vozila, uredno i redovno je dostavljao na saldiranje nadležnom službeniku Jedinstvenog upravnog odjela te su svi računi uredno zaprimljeni i evidentirani u poslovnim knjigama Općine Gračišće, dodaje.

Slijedom svega navedenog, Povjerenstvo utvrđuje da u postupku protiv dužnosnika Ivana Mijandrušića, općinskog načelnika Općine Gračišće, nije bilo moguće utvrditi povredu članka 7. točke c) ZSSI-a, s obzirom na nepravilno i neuredno vođenje evidencije u velikoj većini putnih radnih listova u razdoblju od 2011. do 2019. (bez upisivanje svrhe kretanja, vremena polazaka i odlazaka, kao i kilometraže prijeđene po pojedinom putovanju), slijedom čega nije bilo moguće nedvojbeno utvrditi je li i na koji način dužnosnik Ivan Mijandrušić službeno vozilo Općine Gračišće koristio u privatne svrhe, odnosno je li ga koristio isključivo za službene potrebe.

Slijedom navedenog, odlučeno je kao u točki I izreke ove Odluke, te će se predmet sukladno obrazloženju proslijediti na kontrolu Državnom uredu za reviziju, Tklačićeva 19, Zagreb.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Mijandrušić, elektroničkom dostavom
2. Podnositelj prijave
3. Objava na internetskoj stranici Povjerenstva
4. Pismohrana